Et forældrekøb foregår typisk ved, at forældre køber en bolig, som de så efterfølgende udlejer til deres barn i stedet for selv at bo i boligen. I de populære studiebyer som København og Aarhus kan det være svært at skaffe en lejebolig, og priserne på køb af en bolig er så høje, at det kan være svært at finansiere som studerende. Derfor kan forældrekøb være en god løsning, da den unge kun skal betale husleje i boligen, mens forældrene hæfter for eventuelle lån m.m.